शासन की स्वीकृति बिना सफाई के लिए टेंडर बुलाया
नगर निगम के अफसरों ने शहर में हाईटेक सफाई व्यवस्था के नाम पर सामान्य सभा और शासन की स्वीकृति के बिना ही टेंडर बुला लिया। सफाई के लिए निगम का यह तीसरा ठेका होगा। वर्तमान में 27 वार्डों सहित प्रमुख बाजार और सड़कों की सफाई के लिए 67 लाख के ठेके पर 3 वर्षों से काम चल रहा है। हाल ही में रामकी को सॉलिड वेस्ट मैनेजमेंट के अंतर्गत डोर टू डोर कचरा कलेक्शन व उसके निबटान का ठेका दिया। तीसरे ठेके के लिए शासन से अनुमति नहीं मिली, तो टेंडर कैंसिल करना पड़ेगा। नगर निगम चंडीगढ़ और मोहाली की तर्ज पर शहर की सफाई कराना चाहता है। इसके लिए निगम के अफसरों ने नगरीय प्रशासन मंत्री अमर अग्रवाल से सहमति लेकर योजना का खाका तैयार किया। इसे एमआईसी में रखा। जल्दबाजी में इस प्रस्ताव को सामान्य सभा और राज्य शासन से मंजूरी मिलने की बगैर प्रतीक्षा किए, प्रत्याशा में ही टेंडर जारी कर दिया। खबर है कि एमआईसी से प्रस्ताव मंजूर होने के बाद नगर निगम आयुक्त सौमिल रंजन चौबे ने इसे मंजूरी के लिए राज्य शासन को भेज दिया। अधीक्षण अभियंता सुधीर गुप्ता का कहना है कि यह सामान्य प्रक्रिया के तहत है। मंजूरी के लिए टेंडर रोकना जरूरी नहीं है। यह दोनों प्रक्रिया साथ होने से फायदा यह होता है कि टेंडर जारी करने में विलंब नहीं होता। बहरहाल उक्त टेंडर के लिए प्री बीड 10 मार्च को और रेट खोलने की तारीख 24 मार्च निर्धारित की गई है। हाईटेक सफाई व्यवस्था में ठेकेदार को रोड की सफाई स्वीपिंग मशीन के जरिए करना होगी। पाथवे, रोड डिवाइडर और चौराहों की सफाई और धुलाई भी उन्हीं के जिम्मे होगी। शहर को 500 बीट में बांटकर हर एक बीट पर सफाई ठेकेदार का एक कर्मचारी तैनात होगा।
hin_Deva hin_Deva